Elke vermoorde boer is in ons harte ’n monument | Netwerk24
Deur Charles Smith 28 Oktober 2017 00:01
Ná die onthulling van die beeld van “kommandant” Fidel Castro voor die ­Fidel Castro-gebou (eens die C.R. Swart-gebou) in Bloemfontein kan ’n mens vra: Wat is volgende? Beelde van die drie Guptas in Koningspark?
As Castro vereer word omdat ons volgens kameraad Ace ­Magashule, premier van die Vrystaat wat soos die Kubaan se imbongi in Suid-Afrika optree, ons vryheid en demokrasie aan hom te danke het, moet die Guptas vereer word om hierdie vryheid binne vyf jaar te kaap.
Magashule se seun, Tshepiso (Gift), het ruim voordeel uit die Guptas getrek en het ’n oop lyn na sy pa se kantoor bewerkstellig, het die ondersoekende span van ama­Bhungane in die ­#GuptaLeaks-skandaal bewys. En toe betaal ons die Gupta-troue in Sun City met geld wat vir arm, swart boere in die Vrystaat bestem was.
Ons het reeds ’n beeld vir staatskaping in die Vrystaat, waar die konsep uitgedink en begin is, in die Vrede-suiwelmaatskappy. Dié projek van R500 miljoen in die styl van sosialistiese staatsinmenging volgens die Russiese en Kubaanse model het nie een beker melk vir ’n arm mens gelewer nie. Dis net die vet katte wat die room afslurp. Net soos die Gariep-visteelprojek, wat ’n paar keer met Chinese geld oorbegin is, nie vir een vis vir ’n arme in die Suid-Vrystaat gesorg het nie.
Elke dag word boere vermoor en aangeval. Maar daaroor sê die premier niks nie. Hy dans om ’n kommunis se beeld wat miljoene van sy eie mense uitgemoor en verarm het.
Ace belowe om nóg ’n klompie beelde vir helde uit die vryheidstryd in die Vrystaat te bou. Dis alles goed en wel. Die ANC het wel reeds tientalle monumente vir hul lewende leiers opgerig in die vorm van vernielde dorpe sonder dienste en gebrekkige watervoorsiening in die platteland. Dalk moet hy in elkeen van die dorpe ’n Castro-beeld oprig sodat die miljoene armes en werkloses daarna kan staar wanneer hulle honger is. Die beeld is bloot ’n poging om die massas te troos terwyl pres. ­Jacob Zuma die land plunder.
Terwyl kameraad Eisj om die Castro-beeld gedans het, het Fikile Mbalula, sy groot kritikus en minister van polisie, die misdaadstatistieke onthul wat wys daar word elke dag 52 mense vermoor, 109 verkrag en 46 gekaap.
’n Monument word met elke vermoorde boer en onskuldige slagoffer wat vermoor en verkrag word in ons harte gebou. Geen propaganda en stilswye sal dit kan omtrek nie, Ace. Castro as simbool vir tirannie sal vinnig deur die volk verwerp word. Net soos die korrupte ANC-
leiers reeds verwerp word.
Smith is nuushoof van Netwerk24 in Bloemfontein.
Meer oor: Charles Smith | Rubriek | Plaasmoorde | Boere
Moenie gerugte op sosiale media versprei, vra polisie
Plaasmoorde 27,5% hoër in 2016-’17